
România negociază cu Ucraina un cadru de cooperare în materie de 


securitate şi apărare, a declarat ministrul român de Externe, Luminiţa 
Odobescu, într-un interviu pentru Calea Europeană, în cadrul conferinţei 


de securitate de la Miinchen. 


Întrebată fiind cum consideră că va fi afectată Europa de Est de conflictul 


dintre Rusia şi Ucraina, ministrul român a răspuns: 


„Am salutat rolul pe care Statele Unite, atât Congresul, cât şi 
Departamentul de Stat, îl acordă securităţii la Marea Neagră. Războiul 
este la frontiera noastră şi am explicat în toate intervenţiile pe care le-am 
avut, atât partenerilor americani, cât şi celorlalţi colegi de pe alte 
continente, ce înseamnă războiul pentru regiunea noastră, ce face Rusia în 


Ucraina şi toate consecinţele directe şi indirecte ale războiului asupra 


noastră. Am discutat şi despre cum putem să consolidăm rezilienţa, 
postura de descurajare şi apărare pe flancul estic prin implementarea a 
ceea ce s-a agreat la summitul de la Vilnius, dar și prin pregătirea unui 


summit important la Washington. Nu este numai un summit aniversar. 


Ne aflăm într-o situaţie de război. Este și un summit al solidarităţii şi 
este foarte important să avem rezultate concrete în implementarea a ceea 
ce liderii noştri au decis la Vilnius. Am discutat de cât de important este să 
ajutăm Ucraina în continuare, nu numai sub aspectul militar, dar şi sub 
aspect financiar. Am explicat în detaliu ceea ce România face, mai ales în 
ceea ce priveşte tranzitul de cereale, investiţiile pe care le-am făcut, 
sprijinul pentru refugiaţi, sprijinul în plan european pentru deschiderea 
negocierilor de aderare și coordonarea strânsă în a sprijini administraţia 
de la Kiev, dar şi pe cea de la Chişinău, în acest proces, sprijinul nostru 
pentru aspiraţiile euro-atlantice al Ucrainei şi aşa mai departe. În plan 
european, am susținut adoptarea recentă de către Uniunea Europeană a 
pachetului de 50 de miliarde de euro pentru Ucraina. La nivelul 
miniștrilor de externe trebuie să găsim cât mai curând o soluţie pentru 
facilitatea pentru pace, sprijinul de 5 miliarde de euro necesar pentru 
Ucraina. Ca vecin al Ucrainei, am subliniat inclusiv consecinţele directe şi 
indirecte asupra securităţii la Marea Neagră. Am prezentat cazul celor 
cinci incidente cu drone care au căzut pe teritoriul României, inclusiv 
faptul că Rusia a continuat recent să atace infrastructura civilă, foarte 
aproape de România. Este foarte important să continuăm să explicăm 
partenerilor noştri aceste lucruri şi cât de relevant este acest lucru pentru 


securitatea la Marea Neagră.” 


În ceea ce priveşte discuţiile pe care România le are cu Ucraina, ministrul 


Luminiţa Odobescu a făcut următoarele precizări: 


„Continuăm negocierile cu partea ucraineană atât pentru formalizarea 
Parteneriatului Strategic aşa cum au agreat cei doi preşedinţi cu ocazia 
vizitei preşedintelui Zelenski la Bucureşti. Arată soliditatea relaţiei 
bilaterale şi arată că am trecut într-o etapă diferită a relaţiilor bilaterale 
dintre România şi Ucraina. În egală măsură, am demarat şi 
negocierile pentru acest cadru de cooperare în materie de 


securitate şi apărare”. 


În continuare, ministrul român a explicat în ce constă acest cadru de 


cooperare. 


„Nu vorbim de garanţii de securitate aşa cum s-ar înţelege în sensul 
articolului 5, ci sunt aspecte de cooperare în materie de securitate şi 
apărare. De asemenea, România susţine formula de pace a preşedintelui 
Zelenski. Am participat la toate reuniunile de lucru pe cele zece puncte şi 
vom continua. De la o reuniune la alta participă tot mai multe state. Este 
foarte important să explicăm şi să avem de partea noastră cât mai multe 
state. Este un angajament pe care România şi l-a asumat în a continua 
acest dialog şi cu state de pe diverse continente. Mai ales noi, care suntem 
vecini ai Ucrainei, înțelegem foarte bine ce se întâmplă acolo şi vedem 
toate consecințele. Putem, într-un mod foarte deschis, să explicăm şi 


solicităm sprijinul pentru această formulă diverşilor parteneri”. 


Ministrul Luminiţa Odobescu a participat, începând de vineri, 16 
februarie, la cea de-a 60-a ediţie a Conferinţei internaţionale de securitate 


de la Miinchen. 

